Buenos AiresAvatessaan maailman mahtimiesten ja -naisten istunnon Argentiinan presidentti Mauricio Macri patisti kollegoitaan näyttämään niille, jotka epäilevät koko G20-huippukokousten tarkoitusta.

Huippukokouksen päätyttyä yhä useampi kysyy, mitä virkaa maailman rikkaimpia maita edustavalla G20-ryhmällä on.

Miksi maailman johtajat kokoontuvat tapaamaan toisiaan hulppeissa puitteissa, kun he eivät pysty sopimaan mitään konkreettista koko maailmaa uhkaavien ongelmien ratkaisemiseksi?

Kuvaavaa on se, että viimeiseen saakka oli epäselvää, pystyykö G20-ryhmä saamaan minkäänlaista yhteistä julkilausumaa aikaan. Kun ympäripyöreä ja vesitetty julistus loppujen lopuksi saatiin hyväksyttyä, se esiteltiin suurena voittona.

Todellisuudessa 31-kohtainen "reilua ja kestävää kehitystä" ajava julkilausuma ei sisällä mitään uusia avauksia ilmastonmuutoksen torjumisen tai juuri minkään muunkaan ratkaisua huutavan epäkohdan suhteen.

Sen sijaan julistuksessa mainitaan erikseen, että Yhdysvallat aikoo edelleen vetäytyä Pariisin ilmastosopimuksesta muiden jatkaessa ilmastonmuutoksen vastaista taistelua.

Maailman talouskokous ei päässyt yksimielisyyteen edes vapaakaupan edistämisestä. Päinvastoin julistuksessa on jätetty kokonaan pois kohta, jossa G20-ryhmä sitoutuu taistelemaan protektionismia vastaan. Sen sijaan julistuksessa vaaditaan uudistamaan maailman kauppajärjestö WTO.

Syyttävä sormi huippukokouksen laimeasta annista osoittaa presidentti Donald Trumpia kohtaan. Myös muilla johtajilla on peiliin katsomisen paikka.

G20-osallistujat ryhmäkuvassa. Alexander Nemenov / AFP

Maailman vaikutusvaltaisimmat valtionpäämiehet ja -naiset eivät saa nostaa käsiä ilmaan, kun maapallo elää kriittisiä aikoja ilmaston lämpenemisen torjumisessa.

Viime vuonna Saksan Hampurissa järjestetty G20-huippukokous muistetaan mielenosoituksista, jotka äityivät vakaviksi levottomuuksiksi ja autojen polttamiseksi.

Toissa vuoden kokouksessa Kiinan Hangzhoussa tunnelmat olivat puolestaan korkealla, kun sekä Kiina että Yhdysvallat ilmoittivat huippukokouksen aattona ratifioineensa Pariisin ilmastosopimuksen.

Buenos Airesin G20-huippukokous taas tullaan muistamaan kokouksena, jossa hukattiin mahdollisuus toimia maailman pelastamiseksi.